เลียบค่าย
ทุนสำรองระหว่างประเทศที่สูงลิ่วถึง 1.82 แสนล้านเหรียญสหรัฐ ถ้าคิดเป็นเงินบาทก็ตก 5.62 ล้านล้านบาท ยังดูจะเป็นทรัพย์สินมีค่าที่รัฐบาลอยากจะล้วงมาใช้จ่ายในยามถังแตก
25 ก.ย. 2555

ทุนสำรองระหว่างประเทศที่สูงลิ่วถึง 1.82 แสนล้านเหรียญสหรัฐ ถ้าคิดเป็นเงินบาทก็ตก 5.62 ล้านล้านบาท ยังดูจะเป็นทรัพย์สินมีค่าที่รัฐบาลอยากจะล้วงมาใช้จ่ายในยามถังแตก
ณรงค์ชัย อัครเศรณี ประธานกรรมการ บลจ.เอ็มเอฟซี ที่เป็นกรรมการนโยบายการเงิน (กนง.) อยู่ด้วย เรียกภาวะเงินสำรองที่ท่วมท้นนี้ว่า ล้นจนกระอักเหมือนกรดไหลย้อน...ดู๊ดูเปรียบเทียบเข้าไป
ณรงค์ชัย บอกว่า เงินสำรองที่มีเกินความจำเป็นที่จะต้องมีนี้ สร้างภาระให้กับ ธปท. ในการบริหารเงิน ต้องเสียดอกเบี้ยจากการออกพันธบัตรเพื่อดูดสภาพคล่องส่วนเกิน ดูแลไม่ให้ค่าเงินบาทแข็งค่า
นี่ยังไม่นับเงินทุนจากคิวอี 3 ที่จะไหลเข้ามาอีกมหาศาล
แต่ถึงไม่ได้บอกว่าจะล้วง แต่ดูเหมือนเดินเกมเดียวกับ ดร.โกร่งวีรพงษ์ รามางกูร ประธานกรรมการ ธปท. เป๊ะ นั่นคือจี้ให้เห็นถึงผลเสียของการมีทุนสำรองเยอะเกินไป มีแต่เสียกับเสีย...
ทว่า ไม่มีคำพูดใดที่เอื้อนเอ่ยออกมาว่า “ขอเอาทุนสำรองไปใช้หน่อยนะ” ไม่มีแม้แต่คำเดียว
ฮั่นแน่ กลัวพลพรรคพิทักษ์แบงก์ชาติล่ะซี้ทั่น